Tysklands statsminister beklager nynazistdrap
Den tyske statsministeren ba torsdag om tilgivelse fra familiene til de greske og tyrkiske innvandrerne, som selv ble mistenkt for å ha vært involvert i drapene som ble avdekket før jul. - Noen slektninger ble urettmessig mistenkt. Det er særlig vondt å tenke på. Jeg ber dere om tilgivelse for dette, sa en svartkledd Merkel under en minnestund for ofrene. Minnestunden ble holdt i konserthuset i Berlin og Merkel leste selv opp navnene på de ti drapsofrene og ba om ett minutts stillhet. - Med denne stillhet ærer vi ofrene, sa Merkel til de 1.200 frammøtte. - Ingen kan bringe tilbake ektemennene, fedrene, sønnene eller døtrene deres. Vi kan alle vise at dere ikke lenger står alene med sorgen, sa Merkel. Den tyske forbundskansleren understreket at hun bare har forakt til overs for de tre nynazistene som begikk drapene. - De er en skam for vårt land, slo hun fast. Nynazistene tilhørte gruppen Nasjonalsosialistisk undergrunn (NSU). To av dem ble funnet døde etter en brann i en campingvogn i november, mens den tredje sitter i varetekt. De tre hadde i årevis skjult seg i Zwickau i den østtyske delstaten Thüringen og tysk politi har funnet mengder av bevismateriale på stedet som kobler de tre til drapene på innvandrere og flere bankran.
Angela Merkel beklager at tyske myndigheter ikke lyktes med å stanse nynazistgruppen som drepte ni innvandrere og en politikvinne.